《述梦》
清代·劳蓉君

寂寂复寂寂，梦境去来疾。顷涉三千里，不觉关山黑。

飘飘入庭闱，怡怡语相接。门外藤萝红，窗前柳条碧。

诸阮犹垂髻，二老发增白。七载依恋思，一诉累时日。

天鸡喔喔鸣，瞿然秋镫侧。郑人埋野鹿，庄生化胡蝶。

此境本人间，急追杳无迹。悔我向梦中，多费一回别。

揽衣起徘徊，梅花印残月。

作者简介：劳蓉君，字镜香，浙江山阴人。同县陈锦室。有《绿云山房诗草》。